กองทุนมองหุ้นพักฐานเม.ย.
เงินนอกหนุนพี/อีแพงเท่าเอเชียซีไอเอ็มบีโชว์ผลงานกองทุนแจ่ม
5 เม.ย. 2555

เงินนอกหนุนพี/อีแพงเท่าเอเชียซีไอเอ็มบีโชว์ผลงานกองทุนแจ่ม
“ไอเอ็นจีซีไอเอ็มบี” มองเดือน เม.ย.นี้หุ้นพักฐานหลังวิ่งแรงต่อเนื่อง มองแนวโน้มยังรุ่ง พื้นฐานแกร่ง เงินนอกหนุน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกอง ทุน (บลจ.) ไอเอ็นจี (ประเทศไทย) กล่าวว่า ในเดือน เม.ย.นี้อาจเห็นหุ้นปรับฐานหรือขายทำกำไรระยะสั้นออกมาบ้างหลังจากเงินทุนต่างชาติเข้ามาอย่างต่อเนื่อง และหากพิจารณาจากอัตราส่วนราคาหุ้นและกำไรต่อหุ้น (พี/อี) ของไทยที่อยู่ระดับ 11.9 เท่าในระดับเดียวกันกับค่าเฉลี่ยของภูมิภาคเอเชีย ยกเว้นญี่ปุ่นที่อยู่ระดับ 11.7 เท่า แต่แนวโน้มหุ้นไทยยังปรับตัวขึ้นต่อได้
นายเจษฎา สุขทิศ ประธานเจ้าหน้าที่สายการลงทุน บลจ.ซีไอเอ็มบีพรินซิเพิล กล่าวว่า แนวโน้มตลาดหุ้นไทยยังมีทิศทางที่ดี โดยพี/อีหุ้นไทย 12 เท่า ไม่ถือว่าถูกหรือแพง และหากสภาพคล่องทั่วโลกยังล้นระบบอย่างนี้โอกาสที่หุ้นจะหลุด 1,000 จุด มีน้อย แต่การพักฐานอาจเกิดขึ้นได้หลังจากดัชนีขึ้นมา 20% ซึ่งทำให้บริษัทคาดว่าผลตอบแทนจากหุ้นในปีนี้จะอยู่ที่ประมาณ 15-30% จากต้นปีมองไว้ 10-20%
“โอกาสที่เงินนอกยังไหลเข้ายังมีอยู่ และหากสถานการณ์ยุโรปคลี่คลาย เศรษฐ กิจสหรัฐเติบโตต่อเนื่อง และจีนยังเติบโตระดับ 78% และผ่อนปรนนโยบายต่อจะหนุนหุ้นไทยขึ้นต่อ” นายเจษฎา กล่าว
ด้านนายอนุสรณ์ บูรณกานนท์ กรรม การผู้จัดการ บลจ.ซีไอเอ็มบีพรินซิเพิล เปิดเผยว่า กองทุนหุ้นภายใต้การบริหารของบริษัททั้ง 3 กอง ได้รับการจัดอันดับจากบริษัท มอร์นิ่ง สตาร์ โดยมีผลตอบแทนในช่วง 3 เดือนแรกของปีนี้อยู่ในควอร์ไทล์ 1 หรืออยู่ในกลุ่ม 25% ที่มีผลการดำเนินงานที่ดีที่สุดของกองทุนประเภทเดียวกัน
กองทุนหุ้นทั้ง 3 กอง ได้แก่ กองทุนเปิดซีไอเอ็มบีพรินซิเพิล เดลี่ สมาร์ท ตราสารทุน กองทุนเปิดซีไอเอ็มบีพรินซิเพิล ไลฟ์ หุ้นทุนเพื่อการเลี้ยงชีพและกองทุนเปิดซีไอเอ็มบีพรินซิเพิล ไลฟ์ หุ้นระยะยาว โดยผลตอบแทนของทั้ง 3 กองทุนเฉลี่ยอยู่ที่ประมาณ 22% ต่อปี ขณะที่ผลตอบแทนจากดัชนีตลาดหลักทรัพย์อยู่ที่ 17% ต่อปี
นายเจิดพันธุ์ นิธยายน ผู้ช่วยกรรมการผู้จัดการสายงานพัฒนาธุรกิจและการตลาด กล่าวว่า บริษัทได้เปลี่ยนทีมด้านลงทุนและปรับกลยุทธ์การลงทุนตราสารหนี้และหุ้นมาตั้งแต่ 6 เดือนที่ผ่านมา ซึ่งในส่วนของกองทุนตราสารหนี้ก็มีผลตอบแทนติดควอร์ไทล์ 1 เช่นกัน
“หากมองช่วง 3 เดือน และ 6 เดือน ผลตอบแทนของกองทุนเราขยับขึ้นอย่างเห็นได้ชัด แต่ช่วง 9 เดือนยังอยู่ในควอร์ไทล์ที่ 2 แต่สิ้นปีนี้น่าจะขึ้นควอร์ไทล์ 1 ได้หมด” นายเจิดพันธุ์ กล่าว
นายเจษฎา กล่าวว่า แม้ผลตอบแทนจะดีขึ้นในระยะสั้น แต่ก็มีความสม่ำเสมอหลังจากทีมผู้จัดการกองทุนระดับภูมิภาคประชุมกันทุกสัปดาห์เพื่อกำหนดกลยุทธ์การลงทุนร่วมกัน